KOMMISSIONENS FORORDNING (EF) Nr. 2326/96 af 4. december 1996 om fastsættelse for året 1996 af fællesskabsbidraget og de pågældende medlemsstaters bidrag til ophugningsfonde som nævnt i Rådets forordning (EØF) nr. 1101/89 om strukturel sanering inden for indlandsskibsfarten

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1101/89 af 27. april 1989 om strukturel sanering inden for indlandsskibsfarten (1), senest ændret ved forordning (EF) nr. 2254/96 (2), navnlig artikel 4a og artikel 10, stk. 3, og

ud fra følgende betragtninger:

Forordning (EØF) nr. 1101/89 indfører en ordning om strukturel sanering inden for indlandsskibsfarten, som hovedsagelig vedrører samordning af ophugningsforanstaltninger på fællesskabsniveau;

Fællesskabet bidrager økonomisk til ophugningsfondene til ophugning af de både, der er opført på den fælles liste nævnt i Kommissionens forordning (EØF) nr. 1102/89 af 27. april 1989 om visse gennemførelsesforanstaltninger til Rådets forordning (EØF) nr. 1101/89 om strukturel sanering indenfor indlandsskibsfarten (3), senest ændret ved forordning (EF) nr. 3039/94 (4); disse bevillinger foreligger på Fællesskabets almindelige budget for året 1996;

endvidere skal de berørte medlemsstater yde et bidrag til ophugningsfondene for året 1996 i henhold til forordning (EF) nr. 2254/96; dette bidrag beregnes i forhold til den pågældende medlemsstats aktive flåde;

Kommissionen skal for året 1996 opdele Fællesskabets og de pågældende medlemsstaters økonomiske bidrag mellem to sektorer, hvoraf den ene består af fartøjer med tørlast og skubbebåde og den anden af tankskibe, efter de indsendte anmodninger om ophugningspræmie og derefter fordele midlerne til ophugningsfondene;

tidsfristen for at få fartøjet ophugget i henhold til forordning (EØF) nr. 1102/89 må forlænges af hensyn til det store antal både, der skal ophugges, og den deraf følgende overbelastning af ophugningsvirksomhederne;

betydningerne for budgettet for året 1996 er af en sådan art, at det er presserende, at denne forordning straks træder i kraft;

medlemsstaterne er blevet hørt vedrørende foranstaltningerne i denne forordning, og der er blevet indhentet udtalelse fra gruppen af sagkyndige om strukturel sanering inden for indlandsskibsfarten, som er oprettet i henhold til artikel 12 i forordning (EØF) nr. 1102/89 -

UDSTEDT FØLGENDE FORORDNING:

Artikel 1

1. Denne forordning fastsætter betingelserne for udbetaling af ophugningspræmier til både som nævnt i artikel 2 i forordning (EØF) nr. 1101/89, da det er nødvendigt at reducere medlemsstaternes flåde til indlandsskibsfart med ca. 5 % i 1996.

2. For at nå dette mål skønnes et budget på 64 mio. ECU nødvendigt for året 1996, hvoraf 42 mio. ECU afsættes til ophugning af både med tørlast og skubbebåde, og 22 mio. ECU afsættes til ophugning af tankskibe.

3. Ophugningsfondene i artikel 3, stk. 1 i forordning (EØF) nr. 1101/89 finansieres for året 1996 udover ressourcerne i artikel 1, stk. 4 i forordning (EØF) nr. 1102/89 med et bidrag fra Fællesskabet på 20 mio. ECU og et bidrag fra de berørte medlemsstater på 41 mio. ECU til ophugning af både, der forekommer på den fælles liste som nævnt i artikel 8, stk. 6, i forordning (EØF) nr. 1102/89.

4. Fordelingen af de pågældende medlemsstaters bidrag for året 1996 er blevet beregnet i forhold til deres aktive flåde, i tonnageækvivalenter, med følgende beløb den 1. januar 1996:

- 680 000 ECU til Østrig

- 6 010 000 ECU til Belgien

- 10 450 000 ECU til Tyskland

- 960 000 ECU til Frankrig

- 22 900 000 ECU til Nederlandene.

5. Kommissionen fastsætter sammen med fondsmyndighederne en fælles venteliste for de to adskilte afdelinger, som er nævnt i artikel 3, stk. 3, i forordning (EØF) nr. 1101/89.

De disponible midler på de to afdelinger fordeles af fondene i henhold til ansøgninger om ophugningspræmier i den rækkefølge, hvori de er opført på denne fælles venteliste, indtil alle midlerne er brugt. Fondsmyndighederne meddeler straks bådenes ejer, at deres ansøgning er blevet accepteret.

6. Kommissionen træffer før den 31. december 1996 beslutning om fordeling af de i stk. 2 nævnte midler mellem ophugningsfondene i henhold til de accepterede ansøgninger om ophugningspræmie.

Artikel 2

Forordning (EØF) nr. 1102/89 ændres som følger:

I artikel 7, stk. 5, første afsnit, udskiftes ordet »seks« med ordet »ni«.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. december 1996.

På Kommissionens vegne

Neil KINNOCK

Medlem af Kommissionen

(1) EFT nr. L 116 af 28. 4. 1989, s. 25.

(2) EFT nr. L 304 af 27. 11. 1996, s. 1.

(3) EFT nr. L 116 af 28. 4. 1989, s. 30.

(4) EFT nr. L 322 af 15. 12. 1994, s. 11.